เด็มโก้ขยับเป้ารายได้หวัง‘กฟภ.
DEMCO เพิ่มเป้ารายได้หลังได้โครงการพลังงานลมหนุน ลุ้นประมูลงานใหม่ กฟภ. 4,000 ล้านบาท
5 ก.ย. 2555

DEMCO เพิ่มเป้ารายได้หลังได้โครงการพลังงานลมหนุน ลุ้นประมูลงานใหม่ กฟภ. 4,000 ล้านบาท 
นายพงษ์ศักดิ์ ศิริคุปต์ กรรมการผู้จัดการ บริษัท เด็มโก้ (DEMCO) เปิดเผยว่า บริษัทได้เพิ่มเป้ารายได้ปีนี้เป็น 6,000 ล้านบาท จากเดิมคาดไว้ที่ 5,300 ล้านบาท เทียบจากปีก่อน 3,327 ล้านบาท และครึ่งปีแรกทำได้ 3,172 ล้านบาท ซึ่งรายได้ที่เพิ่มขึ้นมาจากงานที่อยู่ในมือ 2,800 ล้านบาท จากงานในมือทั้งหมด 6,000 ล้านบาท
นอกจากนี้ ยังมาจากงานขายอุปกรณ์ที่มีงานในมือเพิ่มขึ้นเป็น 900 ล้านบาท เดิมมีเพียง 700 ล้านบาท ทั้งหมดจะรับรู้เป็นรายได้ในสิ้นปีนี้ ประกอบกับงานโครงการไฟฟ้าวิศวกรรมระบบไฟฟ้าเครื่องกลก็ปรับเพิ่มขึ้นด้วย 
สำหรับช่วงที่เหลือปีนี้ ได้ยื่นประมูลงานของการไฟฟ้าส่วนภูมิภาค (กฟภ.) 4,000 ล้านบาท คาดว่า ได้งาน 20-25% ของงานประมูล หากได้งานจะรับรู้รายได้ตลอดปี 2556 รวมทั้งเตรียมยื่นประมูลงานโซลาร์ฟาร์ม 3 โครงการ รวมมูลค่า 860 ล้านบาท รู้ผลภายในเดือน ต.ค.พ.ย.นี้ เป็นงานรับเหมาก่อสร้างโซลาร์ฟาร์ม งานออกแบบก่อสร้างและติดตั้ง 
นายพงษ์ศักดิ์ กล่าวว่า บริษัทยังตั้งเป้าอัตรากำไรสุทธิปีนี้ไม่ต่ำกว่า 6-6.5% ซึ่งสูงกว่าปีก่อนที่ 4.2% ครึ่งปีแรกทำได้แล้วในอัตรา 7% แต่แนวโน้มครึ่งปีหลังอาจมีช่วงที่อัตรากำไรค่อนข้างเหวี่ยงกว่า เพราะครึ่งปีแรกมีการรับรู้รายได้งานโครงการพลังงานลมที่มีอัตรากำไรราว 15% สูงกว่าอัตรากำไรเฉลี่ยปกติ
“ปัจจัยที่ทำให้อัตรากำไรสุทธิสูงขึ้น มีทั้งจากงานโครงการที่มีอัตรากำไรสูง และยังได้ผลจากอัตราภาษีนิติบุคคลปีนี้ที่ลดลงเหลือ 23%” นายพงษศักดิ์ กล่าว